**Nu aș putea înțelege Universul fără tine**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când te pierdeam o clipă din ochi, te căutam la gura râului.

Nu ca să mă salvez de lacrimi sau de durere

pentru că toată copilăria mi-am petrecut-o printre flori;

era una mai slabă de inimă

și aproape stinsă printre alte lucruri.

Aveam sentimentul că suferința ei trecuse de ierburile uscate

ca să sfârșească într-o dimineață rece sub o frunză îngălbenită.

Era deja toamnă la prima mea durere

într-o lume născută numai pentru mine,

Îmi spuneai că nu pot fi copil dacă n-am gust de lacrimă, mă ștergeai cu fruntea.

Cântecul tău era pornit să umble pe apele pământului.

Nu aș putea înțelege centrul universului fără tine

cum nu aș fi în stare să mă privesc

în oglindă cu ochii închiși.

Mi-ai spus odată să-i închid la suferință, nu ca să mă salvez de lacrimile

care vin din zona cea mai adâncă a spiritului,

ci să îndur orice rană a vieții.

Știu că apele pământului se unesc

și dorul meu poate urca în valuri până la Olt.